**Tema 5. Managementul resurselor umane în administraţia publică.**

1. **Funcţia publică: noţiune, trăsături.**
2. **Funcţionarul public. Gradele de calificare a funcţionarilor.**
3. **Investirea legală a funcţionarilor publici. Condiţii de acces la funcţia publică.**
4. **Funcţia de demnitate publică.**

**1. Potrivit Legii cu privire la funcţia publică şi statutul funcţionarului public, Funcţia publică** - ***un ansamblu de atribuţii şi responsabilităţi stabilite în temeiul legii, în scopul realizării prerogativelor de putere publică de către administraţia publică centrală şi cea locală.***

**Autorităţile publice care cad sub incidenţa *Legii cu privire la funcţia publică şi statutul funcţionarului public:*** *Aparatul Parlamentului, Aparatul Preşedintelui Republicii Moldova, Cancelaria de Stat, Aparatul Consiliului Superior al Magistraturii, Secretariatul Curţii Constituţionale, Aparatul Curţii Supreme de Justiţie, Centrul pentru Drepturile Omului, Aparatul şi unităţile Curţii de Conturi, Aparatul Comisiei Electorale Centrale, Aparatul Academiei de Ştiinţe a Moldovei, Aparatul Consiliului Naţional de Acreditare şi Atestare, Aparatul Comisiei Naţionale a Pieţei Financiare, Aparatele altor autorităţi publice instituite de către Parlament, Preşedintele Republicii Moldova sau Guvern, Autorităţile administraţiei publice centrale de specialitate şi alte autorităţi administrative* (aparatele centrale, serviciile publice desconcentrate, alte organe ale administraţiei publice din subordinea autorităţilor administraţiei publice centrale de specialitate), *Aparatele autorităţilor administraţiei publice locale, ale unităţii teritoriale autonome cu statut special şi serviciile descentralizate ale acestora, Aparatele instanţelor judecătoreşti, procuraturii, organele serviciului diplomatic, vamal, organele apărării, securităţii naţionale şi ordinii publice* (persoanele care deţin funcţii publice în autorităţile publice enumerate, a căror activitate nu este reglementată prin acte legislative speciale).

***Funcţiile publice*** se instituie în temeiul actelor Parlamentului, Preşedintelui Republicii Moldova, Guvernului şi ale altor autorităţi publice, emise în limitele competenţei lor, stabilite de Constituţie şi de alte legi.

Pe plan doctrinar s-au conturat 2 concepte cu privire la natura juridică a funcţiei publice:

* Funcţia publică este de natură contractuală în baza unui *contract administrativ;*
* la originea funcţiei publice stă legea ca *act de autoritate a statului;*

De aici rezultă faptul că funcţia publică are un dublu raport juridic cunoscut sub denumirea de raport de serviciu.

Adică, funcţia publică apare ca subiect a două feluri de raporturi juridice: *pe de o parte* apare ca subiect al unui raport de serviciu ce se naşte prin actul de numire sau alegere. El îşi exercită atribuţiile legate de funcţia respectivă acţionând în numele statului, iar *pe de altă parte* apare ca subiect al raportului juridic de muncă în care funcţionarul intră cu instituţia care-l angajează, raport care formează obiectul dreptului muncii. Între aceste 2 raporturi există o dialectică indestructibilă, adică ***funcţia publică*** este subiect a două raporturi concomitent - **raport de serviciu.**

*Regimul clasic* în care se creează şi se exercită funcţia publică este cel de drept public, totuşi în prezent se vorbeşte şi de exercitarea acesteia într-un regim de drept privat.

Pentru ca serviciul public să-şi realizeze sarcinile pentru care ele au fost organizate, este necesar ca funcţiile publice să fie ocupate de persoane fizice cu o pregătire de specialitate, care să realizeze în practică sarcinile serviciului public.

Serviciul public se bazează pe principiile legalităţii, profesionalismului, transparenţei, imparţialităţii, independenţei, responsabilităţii, stabilităţii şi loialităţii. **Persoanele fizice numite, în condiţiile legii, în funcţii publice se numesc funcţionari publici.**

**2. Funcţionarul public. Gradele de calificare ale funcţionarilor publici.**

**Funcţionarul public** este o persoană care în conformitate cu dispoziţiile actelor normative este numită de o autoritate publică competentă sau aleasă potrivit normelor legii şi învestită în mod legal cu atribuţii funcţionale, prestând în mod permanent o activitate, cu scopul de a asigura funcţionarea continuă a unui serviciu public.

Potrivit*Legii cu privire la funcţia publică şi statutul funcţionarului public***, Funcţionarul public este persoana fizică numită în condiţiile legii într-o funcţie publică** (deci persoanele care deţino funcţie în organele autorităţilor publice**).**

Pentru fiecare funcţionar public, autorităţile publice întocmesc dosar personal. Dosarul personal conţine informaţii despre funcţionarul public şi despre modul în care acesta îşi exercită atribuţiile.

Persoanele care au acces la datele cuprinse în evidenţa funcţiilor publice şi a funcţionarilor publici, precum şi la dosarul personal al funcţionarului public, au obligaţia, în condiţiile legii, de a păstra confidenţialitatea datelor cu caracter personal.

Pentru încălcarea prohibiţiei (interdicţiei) prevăzută în lege persoanele respective răspund în condiţiile legii.

De multe apare întrebarea, care sunt acele persoane cărora le corespunde statutul de funcţionar public. În serviciul statului se află şi ministrul, şi profesorul, şi medicul, însoţitorul de vagon de la calea ferată. Între aceste grupuri de persoane există o mare diferenţă ce constă în conţinutul muncii lor. Legea *cu privire la funcţia publică şi statutul funcţionarului public* se răsfrânge numai asupra acelor funcţionari care ocupă o funcţie de stat, remunerată şi care dispun de ranguri şi grade stabilite în conformitate cu principiile legale. Prin urmare, medicii, profesorii, colaboratorii ştiinţifici nu vor fi atribuiţi la categoria funcţionarilor publici. Ei vor fi angajaţi ai organizaţiilor în care activează.

***De asemenea, persoanele care alcătuiesc organele reprezentative ale statului nu sunt funcţionari publici, deoarece ei desfăşoară o activitate nepermanentă, limitată în timp, pe care o desfăşoară în sesiuni (deputaţi, miniştri, consilieri).*** Aceştia deţin funcţii de demnitate publică.

Pentru fiecare categorie de funcţionari publici se stabilesc grade de calificare:

a) pentru funcţionarii publici de conducere de nivel superior:

* consilier de stat al Republicii Moldova de clasa I;
* consilier de stat al Republicii Moldova de clasa a II-a;
* consilier de stat al Republicii Moldova de clasa a III-a;

b) pentru funcţionarii publici de conducere:

* consilier de stat de clasa I;
* consilier de stat de clasa a II-a;
* consilier de stat de clasa a III-a;

c) pentru funcţionarii publici de execuţie:

* consilier de clasa I;
* consilier de clasa a II-a;
* consilier de clasa a III-a.

Gradul de calificare de clasa a III-a se conferă funcţionarului public debutant dacă a obţinut la expirarea probei, în procesul evaluării activităţii profesionale cel puţin calificativul „satisfăcător”, iar funcţionarului public de conducere de nivel superior – la numirea lor în funcţie.

Conferirea gradului de calificare imediat superior se face dacă funcţionarul public a obţinut cel puţin calificativul „bine” la 3 evaluări ale performanţelor profesionale.

Prin derogare de la dispoziţiile legii (alin.3), funcţionarului public i se poate conferi un grad de calificare ce îl depăşeşte pe cel anterior cu un grad în cazul îndeplinirii unor misiuni de importanţă deosebită sau obţinerii calificativului “foarte bine” la ultimele 2 evaluări ale performanţelor profesionale. Aprecierea caracterului deosebit al misiunii este de competenţa conducătorului autorităţii publice cu drept de conferire a gradelor de calificare.

Fiecărui grad de calificare îi corespunde un anumit spor la salariu, calculat din data conferirii acestuia. Gradul de calificare se consemnează în carnetul de muncă al funcţionarului public, iar copia actului administrativ prin care s-a conferit gradul de calificare se păstrează în dosarul personal al acestuia.

Funcţionarului public i se poate retrage gradul de calificare, prin hotărîre judecătorească definitivă, pentru săvârşirea unor acţiuni ilegale ce prevăd răspundere penală, precum şi în cazul cînd gradul de calificare a fost conferit cu încălcarea legislaţiei.

Conferirea gradelor de calificare se face pe viaţă, conform Regulamentului de conferire a gradelor de calificare functionarilor publici, adoptat de Parlament.

Functionarul public poate fi degradat sau retrogradat numai prin hotarâre judecatoreasca pentru savârsirea unor actiuni ilegale, ce prevad raspundere penala, precum si pentru conferire a gradului de calificare cu încalcarea regulamentului.

**3. Investirea legală a funcţionarilor publici. Condiţii de acees la funcţia publică.**

Un stat democratic care asigură participarea poporului la conducerea şi realizarea activităţilor de interes public instituie pentru realizarea acestor activităţi funcţii publice accesibile tuturor cetăţenilor în condiţiile stabilite de lege. Accesul la funcţiile publice este garantat şi condiţionat de lege. Dreptul de a se angaja în serviciul public, conform prevederilor legale, îl au cetăţenii R. Moldova, indiferent de rasă, naţionalitate, sex, confesiune, şi cărora nu li se aplică restricţiile legii.

**Condiţii de acees la funcţia publică.**

Pentru a fi ocupate, funcţiile publice impun anumite condiţii speciale care se stabilesc prin actele de numire a acestora.

Putem enumera următoarele cerinţe legale pentru ocuparea unei funcţii publice:

* Să fie cetăţean al R. Moldova;
* Domiciliul permanent în R. Moldova;
* Studii corespunzătoare;
* Să fie apt din punct de vedere medical;
* Să cunoască limba oficilă a statului;
* Să posede capacitatea de exerciţiu deplină;
* Să nu aibă antecedente penale rezultate din infracţiuni intenţionate ce nu au fost ridicate sau stinse;
* Să depună declaraţia privind veniturile, averea imobiliară şi mobiliară de valoare, depunerile bancare, hîrtii de valoare, angajamentele financiare;
* Să aibă o bună imagine care să corespundă funcţiei respective;
* Vîrsta corespunzătoare şi o vechime în specialitate în cazul în care această condiţie este cerută de lege;
* Să fie declarat admis dacă persoana este încadrată în urma unui concurs.

Pe lîngă cele enumerate mai sus mai stipulează faptul că, funcţionarul public nu poate ocupa o funcţie în subordinea sau sub controlul funcţiilor deţinutede către rudele sale directe sau cele prin alianţă. În cazul în care sunt încălcate aceste restricţii, funcţionarul public este transferat într-o altă funcţie care ar exclute această subordonare, iar dacă transferul este imposibil, unul este concediat, la decizia organului superior.

De asemenea, funcţionarul public nu are dereptul de ocupa în acelaşi timp două funcţii, sau să cumuleze altă muncă, prin contract sau acord, cu excepţia activităţilor ştiinţifice, didactice, de creaţie. El nu poate desfăşura activităţe de întreprinzător sau să înlesnească, în virtutea funcţiei sale, activitatea de întreprinzător a persoanelor fizice sau juridice în schimbul unor recompense, servicii sau înlesniri. Funcţionarul public nu poate primi daruru şi servicii pentru îndeplinirea atribuţiilor sale de serviciu, cu excepţia semnelor de atenţie simbolice, conform normelor de politeţe şi ospitalitate recunoscute. Nu poate participa la grevele care dereglează funcţionarea autorităţii respective, de acărei activitate depinde asigurarea societăţii cu bunuri şi servicii de importanţă vitală.

Pentru ca serviciul public să fie legal, este necesar ca funcţiile şi funcţionarii din cadrul lui să aibă o investitură legală, iar legalitatea ocupării funcţiilor publice este determinată de lege. Ocuparea unei funcţii publice se face prin angajare, numire, alegere, concurs.

* 1. *Ocuparea funcţiei publice prin angajare;*

Angajarea în funcţia publică se efectuiază de administraţia autorităţii în cadrul căreia persoana urmează să lucreze şi presupune o înţelegere a acestora asupra condiţiilor de angajare. Această înţelegere se legalizează prin încheierea unui acord individual de muncă, în scris, semnat de către părţi, pe o perioadă determinată sau nu. Aici se vor menţiona condiţiile de remunerare a muncii prestate, condiţii de premiere, de acordare a unor adaosuri, indemnizaţii, compensaţii. Se vor determina obligaţiile şi garanţiile sociale, condiţiile de desfacere înainte de termen a acordului.

* 1. *Ocuparea funcţiei publice prin numire;*

Numirea funcţionarilor publici se efectuiază de către autoritatea ierarhic superioară sau de persoana cu funcţie de răspundere împuternicită, care va alege candidatura pentru funcţia respectivă după bunul său plac, dar nu va depăşi cerinţele legale.

Competenţa numirii în funcţii publice nu aparţine în exclusivitate conducătorului autorităţii sau instituţiei publice respective, ci şi altor autorităţi publice în condiţiile unor reglementări speciale şi chiar a unor prevederi constituţionale exprese. De exemplu: Preşedintele R. Moldova poate numi, la propunerea Prim-minisrului unii membri ai Guvernului, iar la propunerea Consiliului Superior al Magistraturii numeşte judecătorii instanţelor judecătoreşti. Guvernul poate numi doi judecători ai Curţii Constituţionale. Miniştrii numesc în funcţie pe conducătorii instituţiilor publice şi ai celorlalte servicii publice subordonate, precum şi personalul din aparatul propriu al ministerelor, iar aceşti conducători, la rândul lor, numesc în funcţii personalul instituţiei publice respective. Parlamentul alege şi numeşte persoane oficiale de stat în cazurile prevăzute de lege, la propunerea Consiliului Superior al Magistraturii numeşte preşedintele şi judecătorii Curţii Supreme de Justiţie. De asemenea procurorul general este numit de către Parlament, preşedintele şi membrii Curţii de Conturi. La nivel local, consiliul local numeşte secretarul consiliului în bază de concurs, la propunerea primarului. Primarul, numeşte şi eliberează din funcţie personalul primăriei. Consiliul municipal, la propunerea primarului general, numeşte un pretor, care este reprezentant al acestuia din urmă.

Funcţionarii publici numiţi trebuie să îndeplinească anumite condiţii de pregătire profesională, vechime, vârstă. Ex. art.67 din Legea administraţiei publice locale stipulează că persoana numită, în condiţiile legii, în funcţia de secretar trebuie să fie licenţiat al unei facultăţi de drept sau de administraţie publică.

Numirea în funcţie se face mereu printr-un contract în formă scrisă, acesta fiind un act administrativ, indiferent de autoritatea care l-a emis. Actul de numire este un act administrativ de autoritate care exprimă în exclusivitate voinţa unilaterală a autorităţii emitente, investită cu putere publică şi abilitată în acest sens. Are caracter individual şi personal şi este opozabil tuturor persoanelor de la data publicării sale în Monitorul Oficial, respectiv de când funcţionarii publici au fost investiţi cu sarcinile, competenţele şi responsabilităţile sale, corespunzătoare postului şi funcţiei sale. O persoană este considerată că a obţinut calitatea de funcţionar public odată cu actul de numire şi trebuie să se prezinte la post după comunicarea numirii, în caz contrar se va revoca numirea în condiţiile legii.

Dacă legea stabileşte obligaţia depunerii jurământului de credinţă, această activitate reprezintă şi o condiţie esenţială pentru ca un funcţionar să fie investit în mod legal cu atribuţiile funcţiei.

* 1. *Ocuparea funcţiei publice prin alegere*

Ocuparea funcţiei publice prin alegere se stabileşte prin Constituţie şi de alte legi speciale, în care se stabilesc condiţiile pe care trebuie să le îndeplinească o persoană care aspiră la funcţia respectivă, procedura de organizare şi desfăşurare a alegerilor, de declarare a celui ales şi de investire în funcţie.

* 1. *Ocuparea funcţiei publice prin concurs*

Angajarea funcţionarilor publici prin concurs este efectuată printr-o procedură specială declanşată de autoritatea publică care scoate funcţia vacantă la concurs general sau la concurs intern, iar ca rezultat al câştigării concursului persoana este angajată în funcţia respectivă. Dreptul de participa la concurs îl au cetăţenii R. Moldova care posedă limba de stat, au domiciliul în R. Moldova, sunt apţi din punct de vedere medical, corespund cerinţelor funcţiei scoase la concurs, nu au interdicţii prevăzute de lege. Concursul este efectuat de o comisie de stat competentă, înfiinţată de autoritatea publică competentă. Persoanele sunt selectate în baza unor metode şi tehnici diverse care constau în studierea documentelor, conversarea individuală, testarea, proba finală. Se va aprecia activitatea desfăşurată anterior, calităţile personale şi cele profesionale ale concurentului.

Concursul se anunţă în mijloacele de informare în masă cu o lună înainte de organizarea acestuia şi se desfăşoară în două etape. Anunţul trebuie să includă: **autoritatea publică care organizează concursul; denumirea funcţiei vacante; cerinţele înaintate faţă de persoanele candidate; actele necesare pentru admiterea la concurs;**

La concurs nu se vor admite persoanele: cu capacitate de exerciţiu limitată; cu antecedente penale care nu au fost stinse sau ridicate; inapte din punct de vedere medical; care pretinde la o funcţie aflată în subordinea sau sub controlul rudelor directe sau aliate; care refuză prezentarea declaraţiei despre venituri şi avere;

Comisia de stat este acea care va decide asupra rezultatelor. Perioada de probă este de 6 luni şi este valabilă doar pentru ***angajare şi numire***. Nu se admite perioada de probă la *alegere* sau *concurs*.

**4. Funcţia de demnitate publică.**

**Funcţia de demnitate publică** reprezintă FP ce se ocupă prin mandat obţinut direct în urma alegerilor organizate sau, indirect, prin numire în condiţiile legii.

Deci, **Funcţia de demnitate publică** poatefi obţinută în urma alegerilor şi prin numire:

***I. Funcţiile de demnitate publică obţinute în urma alegerilor*** obţin:

Preşedinte al Republicii Moldova

Preşedinte al Parlamentului

Vicepreşedinte al Parlamentului

Preşedinte al comisiei permanente a Parlamentului

Vicepreşedinte al comisiei permanente a Parlamentului

Preşedinte al fracţiunii parlamentare

Membru al Biroului permanent al Parlamentului

Secretar al comisiei permanente a Parlamentului

Deputat in Parlament

Guvernator (Başcan) al UTAG-lui

Preşedinte al Adunării Populare a UTAG-lui

Vicepreşedinte al Adunării Populare a UTAG-lui

Preşedinte al comisiei permanente a Adunării Populare a UTAG-lui

Prim-vicepreşedinte şi vicepreşedinte al Comitetului executiv al UTAG-lui.

Primar General al municipiului Chişinău

Preşedinte al raionului

Primar al municipiului

Primar al satului (comunei), sectorului, oraşului

Preşedinte, prim-vicepreşedinte, vicepreşedinte şi secretar ştiinţific general al Academiei de Ştiinţe.

***II. Funcţiile de demnitate publică obţinute prin numire***

Prim-ministru

Prim-viceprim-ministru

Viceprim-ministru

Ministru

Viceministru

Director general al autorităţii administrative

Preşedinte, judecător şi judecător asistent al Curţii Constituţionale

Preşedinte, vicepreşedinte, judecător, prim-judecător asistent, judecător asistent al Curţii S Justiţie

Preşedinte, vicepreşedinte, judecător al Curţii de Apel

Preşedinte, vicepreşedinte, judecător al judecătoriei

Procuror General, prim-adjunct al Procurorului General, adjunct al Procurorului General, procurori de toate nivelurile

Director al Centrului pentru Drepturile Omului, avocat parlamentar

Preşedinte, vicepreşedinte, membru al Curţii de Conturi

Director, director adjunct al Serviciului de Informaţii şi Securitate

Preşedinte, vicepreşedinte, secretar al Comisiei Electorale Centrale

Preşedinte, membru al Consiliului Coordonator al Audiovizualului

Preşedinte, vicepreşedinte, membru al Comisiei Naţionale a Pieţei Financiare

Guvernator, prim-viceguvernator, viceguvernator al Băncii Naţionale a Moldovei

Director general, director al Agenţiei Naţionale pentru Reglementare în Energetică

Director şi director adjunct al Agenţiei Naţionale pentru Reglementare în Comunicaţii Electronice şi Tehnologia Informaţiei

Director general, director general adjunct al Agenţiei Naţionale pentru Protecţia Concurenţei; Şef al oficiului teritorial al Cancelariei de Stat